open-index/open-wikipedia-markdown huggingface dataset:
Elisabeth Aasen

**Elisabeth Kjørsvik Aasen** (født 1935) er en norsk lektor, faglitterær forfatter og oversetter. Hun ble statsstipendiat i 1992. Hun har skrevet biografier om historiske kvinner, særlig kvinnelige pionerer innen litteratur, kunst og vitenskap. 

I 2016 ble hun tildelt Brageprisens hederspris. Ifølge juryen for å «I 40 år har hun jobbet trofast og målbevisst med sitt prosjekt: å finne kvinnene litteraturhistorien glemte. Historien måtte skrives om. Kvinnene måtte skrives inn.» Hun har skrevet om kvinnelige forfattere som Conradine Dunker, Vilhelmine Ullmann, Ragna Nielsen og Magdalene Thoresen. Hun har kartlagt glemte kvinnelige forfattere som i liten grad har vært omtalt i norsk litteraturhistorie. 

Hun har vært styremedlem i Bergen Kvinnesaksforening, Det Nyttige Selskap, Festspillene i Bergen og Den Nationale Scene.

## Priser og utmerkelser
* 1992 utnevnt til statsstipendiat
* 1994 Kvinnekulturprisen 
* 2006 tildelt Sverre Steen-prisen for fremragende formidling; prisen utdeles av Den norske historiske forening
* 2009 Gina Krog-prisen 
* 2010 Språkprisen 
* 2013 Skjervheimprisen 
* 2016 Brageprisen - Hederspris 

## Bibliografi
* 1978: (red.) *Vår bestemmelse er å giftes, en samling tekster av kvinnelige forfattere fra 1800-tallet*
*1982: *Sigrid Undset* ISBN 82-03-12369-4
*1983: (red.) *Fra gamle dage, memoarer, dagbøker, salmer og dikt av kvinner ca.1660–1880*
*1986: *Kvinners spor i skrift: supplement til norsk litteraturhistorie* ISBN 82-521-2843-2
*1993: *Driftige damer: lærde og ledende kvinner gjennom tidene*, Pax forlag, ISBN 82-530-1604-2
*1994: Magdalene Thoresen. *Fra midnattsolens land og andre fortellinger*. I utvalg ved Elisabeth Aasen. Eide forlag, ISBN 82-514-0468-1
*1995: Magdalene Thoresen. *Studenten*. I utvalg ved Elisabeth Aasen. Eide forlag, ISBN 82-514-0460-6
*1996: *Det skjønnes hage: middelalderens skrivende kvinner*, Pax forlag, ISBN 82-530-1802-9
*1996: (red.) *Amalie – Silkestrilen sin datter* ISBN 82-530-1830-4
*1997: *Om Sjur Gabriel av Amalie Skram*, ISBN 82-91511-60-8
*2000: *Marguerite Duras*, ISBN 82-05-27313-8
*2002: *Renessansens kvinner*, ISBN 82-530-2380-4
*2005: *Barokke damer: [[dronning Christina]]s europeiske reise*, ISBN 82-530-2817-2
*2006: *Bergenske kvinner: fra Sankta Sunniva til Karine korgekone*, ISBN 82-530-2947-0
*2010: *Opplysningstidens kvinner*, ISBN 82-530-3287-0
*2013: *1800-tallets kvinner: På vei til stemmerett*, 

## Litteratur
Fløystad, Ingeborg (1924). Pionerkvinner i tiden etter 1976: Elisabeth Aasen. I: Nagel, Anne-Hilde / Fløystad Ingeborg / Skiftesvik Kari Hop (red.): *Driftige Bergenskvinner: Bergen Kvinnesaksforenings historie*. Bergen: Bodoni forlag, s. 257-259. ISBN 978-82-8403-228-3.

## Referanser


## Eksterne lenker
* *[https://www.aftenposten.no/kultur/i/7drEw/forbilledlig-formidler Forbilledlig formidler]*; portrettintervju i Aftenposten 16. juli 2006. Besøkt 18. mai 2021.
* Hilde Sejersted *[https://web.archive.org/web/20160416200910/http://2001-10.prosa.no/artikkel.asp?ID=52 Formidlerens kunst: Elisabeth Aasen som folkeopplyser og forsker]* Minibiografi i Prosa 03|06
*Norart 32 artikler om og av Elisabeth Aasen. Besøkt 18. mai 2021.
Sarp kraftverk

**Sarp kraftverk** er et vannkraftverk i Sarpsborg kommune i Østfold fylke. Inntaket ligger på østsiden av Glomma oppstrøms Sarpebrua i Øyveien 2. Kraftverket utnytter et fall på 20,5 meter i Sarpefossen og er et elvekraftverk. Kraftverket er for en stor del innsprengt i fjell.

Kraftverket ble bygd i 1978 og har installert en kaplanturbin. Denne turbinene er blant de største kaplanturbinene i Norge med en diameter på 7,3&nbsp;meter. Installert effekt er på 80&nbsp;MW, og midlere årsproduksjon er 530 GWh.

Kraftverket har en slukevne på ca. 450 m³/s. Flommen i 1995 viste betydningen av at Sarp kraftverk kan opprettholde full slukevne i flomsituasjoner.

Kraftverket eies med 50 prosent av Sarp Kraftstasjon AS og 50 prosent av Sarpsfoss Limited, som eies av Orkla ASA. Etter restrukturering av Hafslund ASA i 2017 eies Sarp Kraftstasjon AS fra 4. august 2017 av E-CO Energi (90 prosent). 24. januar 2025 offentliggjorde Orkla at de vil selge Sarpsfoss Limited til Hafslund og Svartisen Holding under forutsetning av godkjenning fra relevante konkurransemyndigheter og energidepartementet.

## Referanser


## Kilder
* 
* NVE vannkraftdatabase
* Hafslund E-CO
Hanlinakademiet

**Hanlinakademiet** (kinesisk: 翰林院, pinyin: *Hànlín Yuàn*) har sine røtter tilbake til 700-tallets Kina, men fikk sin store betydning under Song-dynastiet. Det var en institusjon som blant hadde som mål å utføre sekretærielle og litterære oppgaver for hoffet. Bare de ypperste akademikerne fikk lov til å bli med i akademiet. En av dets viktigste oppgaver var å komme med bindende fortolkninger av de konfucianske klassikere. Dette utgjorde grunnlaget for de eksaminasjoner som åpnet for de høyere nivåer innen byråkratiet.

Akademiet var i kontinuerlig drift inntil det ble stengt under revolusjonen i 1911. Dets hovedkvarter i Beijing ble plyndret og brent av utlendingene under bokseropprøret i 1900.

## Noen ledende medlemmer av akademiet

*Li Bai (701-762)
*Bai Juyi (772–846)
*Ouyang Xiu (1007–1072) 
*Shen Kuo (1031–1095)
*Zhang Zeduan (1085—1145) 
*Zhao Mengfu (1254—1322)
*Xu Guangqi (1562–1633)
*Ruan Yuan (1764–1849)
*Zeng Guofan (1811-1872) 
*Ding Baozhen (1820-1886) 
*Weng Tonghe (1830—1904)
*Cai Yuanpei (1868–1940)

## Oversetterbyrået
Underlagt Hanlinakademiet var Oversetterbyrået (四夷館 / 四译館, *Si Yi Guan*, *Ssŭ I Guan*). Det ble grunnlagt i 1407, etter Zheng Hes første ekspedisjon til Indiahavet. Byrået tok hånd om materialer overlevert av fremmede lands utsendinger, og utdannet sin egen translatørstab. Byrået hadde avdelinger for jurtsjensk, mongolsk, tibetansk, «huihui» (persisk, arabisk eller tyrkisk) og burmesiske språk, og språkene talt av «de hundre stammer» (*Bai yi*, det vil si etniske grupper ved Kinas sørvestre grenser),  «gaochang» (folk fra Turfan, det vil si uigursk), og *xitian* (西天; muligens språk fra India?). I 1511 og 1579 tilkom avdelingene for *ba bai* (八百; laotisk) og thai.

## Referanser


## Litteratur
* Friedrich A. Bischoff: *La forêt des pinceaux ; Étude sur l'académie du Han-lin sous la dynastie des T'ang et traduction du Han Lin Tche*; Paris: Impr. nationale, 1963
* Adam Yuen-chung Lui: *The Hanlin Academy. Training ground for the ambitious, 1644 – 1850*; Hamden, Conn.: Archon Books: 1981; ISBN 0208018336
Hafslund kraftverk

**Hafslund kraftverk** er et vannkraftverk i Glomma i Sarpsborg kommune i Østfold fylke.  Kraftverket utnytter et fall på 20,5 meter i Sarpefossen og er et elvekraftverk. Inntaket ligger nedstrøms Sarpebrua i Knut Bryns vei 2 og er det mest synlige av de tre kraftverkene i Sarpefossen.

Kraftverket ligger på østsiden nedenfor brua over fossen, mens Borregaard kraftverk ligger på vestsiden og Sarp kraftverk ligger på nordsiden av brua.

Allerede i 1896 begynte et interessentfellseskap byggingen av kraftverket, og produksjonen startet i 1899. Kraften ble opprinnelig hovedsakelig brukt i Hafslund smelteverk.

Kraftverket er ombygget og oppgradert flere ganger, og består nå av fire francisturbiner som ble installert i 1936, 1937, 1954 og 1955.

Det ble utført en stor rehabilitering i perioden 2015–2021, til en kostnad på 78 millioner kroner. Tre turbiner har nye løpehjul, og generatorene er overhalt.

Maksimal kapasitet etter rehabilitering er 33 MW, og den midlere årsproduksjon er på 188 GWh.

Hafslund kraftverk eies av Hafslund Produksjon. Etter restrukturering av Hafslund ASA i 2017 eies Hafslund Produksjon fra 4. august 2017 av E-CO Energi (90 prosent).

## Referanser


## Kilder
* 
* NVE vannkraftdatabase
* Hafslund E-CO
Pastor Jarman kommer hjem

***Pastor Jarman kommer hjem*** er en norsk kriminaldrama fra 1958 regissert av Arne Skouen. Hovedrollen spilles av Henki Kolstad, mens sentrale biroller spilles av Henny Moan, Alf Malland og Rolf Søder.

Filmen kan beskrives både som en thriller og et psykologisk drama, og med sin kretsing omkring tillit og svik er Arne Skouens slektskap med Alfred Hitchcock blitt trukket fram i forbindelse med denne filmen.

## Handling
Jarman en god og forstandig sjømannsprest som våger skinnet for noe han synes er riktig. Han er på vei hjem fra New Orleans med båt når han får et mystisk oppdrag fra en av sjømennene som ligger på dødsleiet etter en ulykke om bord. Den døende sjømannen får Jarman til å love at han skal gi et gullur til hans venninne Lilly, og han kommer også med en siste bønn til Jarman og lugarkameraten Tor: "Hjelp Makken!" Men hvem Makken er, rekker han ikke å si før han dør.

Tilbake i Norge drar Jarman ut på leting etter Makken i Oslos underverden, mens Tor oppsøker Lilly for å gi henne gullklokken. I gullklokken står navnet på en sjømann som ble myrdet for fem år siden. Drapet forble uoppklart og mye tyder på at Makken hadde en sentral rolle. Lilly nekter for at hun har noe kjennskap til den døde sjømannen, men når hun hører Makkens navn bli nevnt, blir hun redd. Omtrent samtidig dukker Makken opp i Oslos havn, der han har gått på bommen en tid. Han har fått nyss om at sjømannspresten er gått i land med et farlig bevis fra fortiden. Makken jages etterhvert av både Jarman og politiet og til slutt kommer det til en konfrontasjon.

## Om filmen
Aftenpostens Reidar Lunde gav filmen gode kritikker da den kom og skrev blant annet: «..vi har mer en nok å glede oss over i "Pastor Jarman kommer hjem"». Han gav også skryt til Henki Kolstads rolleprestasjoner. Dagbladets anmelder var ikke like begeistret og skrev blant annet: «Høstsesongens første norske film ble dessverre ingen befriende fulltreffer» og videre at «For seerne blir det umulig å opparbeide noen interesse for Makken som for fem år siden har begått en alvorlig forbrytelse i Oslos havn». Avisas anmelder skrev videre at: «Det er ingen utvikling i redselen og angsten hos Søders rolle, og ingen virkelig befrielse når han omsider kan sone sin skyld». *VGs* anmelder gav den terningkast fire og mente det var en godt fortalt, likefrem og spennende film, men et tynt manus.

*Pastor Jarman kommer hjem* regnes som en av de mindre kjente filmene av Arne Skouen.

## I rollene

## Referanser


## Eksterne lenker
*
Angelica

**Angelica** kan sikte til:

* Kvannslekta &ndash; en planteslekt i skjermplantefamilien med det vitenskapelige navnet *Angelica*
* Angelica (navn) &ndash; et kvinnenavn
* Angelica forlag  &ndash; et forlag i Tromsø
* «Angelica Johnson» &ndash; fiktiv person i Harry Potter-serien
* Angelica (musikk)  &ndash; Et luttlignende instrument
Kvannslekta

* kvann
* sløke

**Kvannslekta** er en slekt som består av to arter flerårige (eller sjeldnere toårige) planter som blir 1-2 meter høye med store oppdelte blader og hvite eller grønnlige blomster.

Slekten omfatter i overkant av 120 arter, men i Norge er det bare artene sløke og kvann som er funnet.

## Referanser


## Eksterne lenker
*
Domenico Sarro

**Domenico Natale Sarro** (også **Sarri** hhv. **Sarra**, født 24. desember 1679 i Trani, død 26. april 1744 i Napoli) var en italiensk komponist innen den napolitanske skole.

Sarro studerte ved *Conservatorio San Onofrio* i Napoli. Mellom 1718 og 1741 skrev han en rekke operaer. *Didone abbandanata* (1724) er en tonesetting av den første betydelige librettoen til Metastasio. 

I 1720 ble Sarro lovet to viktige musikkposter så snart de ble ledige: posten som byen Napolis kapellmester, som han fikk etter Gaetano Grecos død i 1728 og posten som visekapellmester ved det napolitanske hoffet i oktober 1725. Etter forgjengeren Francesco Mancinis død, ble han i 1737 utnevnt til hoffkapellmester. En av Sarros siste arbeidsoppgaver var å skrive musikk til *[[Achille in Sciro]]*, operaen som skulle oppføres under den offisielle åpningen av Teatro San Carlo. Etter hans siste opera *Ezio* (1741) skrev han ikke lengre musikk av betydning.

## Referanser


## Kilder
* Robinson, Michael F. (1972) *Naples and Neapolitan Opera*. Clarendon Press, Oxford. ISBN 0-19-816124-7.

## Eksterne lenker
* 
* 
* 
* Livsløp og ufullstendig verkliste
Drammens Atletklubb

**Drammens Atletklubb** ble stiftet 17. november 1917 som **Bragerøens Atletklubb**. Navnet ble endret til Drammens Atletklubb 10. februar 1933. Formannen for det første styret var Arne Kristensen. Formålet var å dyrke boksing, bryting og friidrett under klubbens motto: «Sunnhet og kraft».

## Bryting
Perioden 1950–1960 var klubbens stor med Sverre Johansen som tok 9 gull 5 sølv og 1 bronse i NM. Sverre fikk kongepokalen i 1958.  

Jentene har hentet mye heder og ære til klubben. Nora Lauvstad tok i senior NM 3 gull (1999,2002,2003), 2 sølv og 1 bronse. På landslaget deltok hun i VM og EM med 4.-plass i 2003 som beste resultat. I 1988 ble det bronse i EM til Runi Andresen. Gunhild Fretland vant 2 NM (2006,2007). Lisa Schei Blikeng vant NM i 2007. Marit Molstad Andresen var generalsekretær i Norges Bryteforbund i ti år og før det medlem av Norges Bryteforbund styre som første kvinne. Datteren Hilde Molstad Andresen ble norges første internasjonale kvinnedommer.   

I perioden 2003 til 2011 brøt tvillingene Anders og Thomas Rønningen for klubben. Anders hentet 6 gull, 1 sølv og 2 bronse i NM senior. Thomas tok 3 gull og 2 bronse i NM senior for Drammens AK. Brødrene dominerte i lang tid på landslaget og vant Nordisk mesterskap, internasjonale turneringer og deltok i EM, VM og OL kvalik.  

Senior NM 2007 var klubbens store år med 4 gull og 1 bronse. Anders Rønningen vant 55kg, Thomas Rønningen vant 60kg, Lisa Schei Blikeng vant 55kg og Gunhild Fretland vant 72kg. Ali Cetin tok bronse i 120-kilosklassen. Gunhild Fretland fikk 5.-plass i EM dette året.

Odd Johansen 2 NM (1956,57) og Reidar Johansen 2 NM (1935,36)

Klubben har en rekke mestere i aldersbestemte klasser :

**NM Piker**

Lisa Scei Blikeng  (2004,2005)

**NM Gutter**

Thomas Rønningen  (2000,2001)

Samet Cetin (2014,2015)

Eirik Hulaas (2014,2015)

Husen Karmurzoev (2016, 2017)

Ragnar Sjøberg (1961), Jan Ruben Celius (1974), Per Kristian Lopez (1975), Henning Moe (1977), Bjørn Erik Berntsen (1980), Magomed Aldamov (2008), Anders Rønningen (2000)

**NM Ungdom**

Thomas Rønningen (1999,2001,2003)

Anders Rønningen (2000,2002,2003)

Eirik Hulaas (2014,2016, 2017)

Axel Onshuus (1997,1998)

Anders Trogstad (1999,2000)

Samet Cetin (2016, 2017)

**NM Ungdom kvinner**

Lisa Scei Blikeng (2004,2005,2006,2007)

Nora Lauvstad (2000,2001)

**NM Junior**

Anders Rønningen (2003,2004,2005,2006)

Thomas Rønningen (2001,2002)

Birk Bjørnstad Vikesland (2010,2011)

Bjarne K Aasgaard (1936), Sverre Johansen (1948), Leif Trogstad (1951), Svein Knutsen (1956), Kjell Børresen (1957), Jonny Benjaminsen (1968), Ragnar Sjøberg (1968), 

**NM Junior kvinner**

Lisa Schei Blikeng (2005,2007,2010)

Database for Drammens AK  

## Boksing
Perioden 1920–1925 var klubbens storhetstid med Einar Nilsen Skar som frontfigur med 3 NM-gull. Andre boksere med meritter i NM er Aage Pedersen med bronse (eller var det sølv?) i NM 1923, Halvard Aulie med sølv i NM 1954 og Øistein Langbach med bronse i NM 1964 og sølv i NM 1965. Kay Tverberg vant kongepokalen i 2003.

## Referanser


## Litteratur
* Jubileumsskrift Drammens Atletklubb 50 år, 1967.

## Eksterne lenker
*
Kvann

* fjellkvann
* strandkvann
* vossakvann

**Kvann** (*Angelica archangelica*) er en flerårig (sjeldnere toårig) plante som finnes i det meste av Norge i to ganske distinkte underarter: fjellkvann og strandkvann. Tidligere var dette en plante som ble dyrket som grønnsak.

## Utseende
Kvann er store, kraftige planter med hule stengler. Bladene er to ganger finna med breie småblad og oppblåste bladslirer. Bladstilkene er runde med utydelig renne på oversida (skiller kvann fra den nært beslekta sløke som har tydelig, dyp renne på oversida av bladstilkene). Blomsterstandene er kuleforma skjermer med gulgrønne (sløke har hvite) kronblad. Storsveipblad (se skjermplantefamilien) mangler eller faller av tidlig, småsveipblad er smale. De to underartene er ganske like, men fjellkvann har småsveipblader som er ca like lange som blomsterstilkene, mens disse er halvparten så lange som blomsterstilkene hos sløke. Den tidligere dyrka formen "gardskvann" eller "vossakvann" hadde kompakte bladstilker.

## Utbredelse
Fjellkvann er vanlig i åstrakter og fjellstrøk i hele Norge og finnes mest i næringsrike, fuktige områder. I vest og nordover finnes den også i lavlandet. Strandkvann er vanlig langsmed kysten til Rogaland, men utbredelsen er dårlig kjent. Fjellkvann finnes på begge sider av Nord-Atlanteren, mens strandkvann har utbredelse i Nordvest-Europa. Kulturformen (gardskvann, vossakvann) ble dyrka i egne grønnsakshager ("kvanngardar") på Vestlandet, men er nå svært sjelden.
 
På norsk kalles planten også jol, særlig den spiselige delen.

## Bruk
Planten har vært brukt som krydder og grønnsak, og som medisinplante (f.eks. mot diaré og hoste). Kvanngarder (kvannåkre) er nevnt i Gulatingsloven. Den er også nevnt i de norske kongesagaene. Planten inneholder vitamin c, og kan ha vært med på å forebygge skjørbuk hos befolkninger med lavt inntak av c-vitaminrik kost, som samene og inuittene på Grønland. Biter av stilken kan kokes sammen med rabarbra til syltetøy eller grøt. Planten var ifølge Jens Holmboe en av de viktigste kildene til spiselige røtter i gammel tid. Særlig den årsgamle roten ble spist, og den ble ansett for å være en viktig «frukt» i Lofoten og Vesterålen. Kandisert kvann brukes som pynt på kaker og godterier. Blomstene har samme smak, men er søtere. Kvann er en sentral del av det samiske kjøkken, og har blitt brukt i tradisjonelle salater, på grill, kokt med ost og kombinert med fisk.

Kvann er omtalt i Snorres saga om Olav Tryggvason der Olav byr dronning Tyra en kvannstilk for å blidgjøre henne.

## Underarter og varieteter
* **Fjellkvann**, *Angelica archangelica* ssp. *archangelica*
* **Vossakvann**, *Angelica archangelica* ssp. *archangelica* var. *maiorum*
* **Strandkvann**, *Angelica archangelica* ssp. *litoralis*

## Referanser




## Eksterne lenker
*  
*
Finn Mehlum

**Gunnar Dagfin Mehlum**, best kjent som **Finn Mehlum**, (1896–1978) var en norsk skuespiller kjent fra rollen som «Fadern» i TV-serien *[[Fleksnes fataliteter]]*. Han hadde mindre biroller på film.

Mehlum startet skuespillerkarrieren på Mayol-teatret i 1921, kom derpå til Tivoli Kabaret samme år og reiste så landet rundt på turneer med Casino Teater. Ved siden av dette var han i en årrekke støttespiller for Inga Bjørnsons Barneteater.

Mehlum var ikke skuespiller på heltid. Han var utdannet ved telegrafverket og arbeidet mange år som fullmektig på telegrafen.

Han var sønn av verksmester Kasper (1864-) og Janna Mehlum (1864-). Han hadde to søstre.

## Filmografi
* *[[Fabel (film)|Fabel]]* (1980) – Portvakt
* *[[Kjære Maren]]* (1976) – Skredder
* *[[Eiszeit]]* (1976) 
* *[[Faneflukt (film)|Faneflukt]]* (1975) – Eldre flyktning
* *[[Den siste Fleksnes]]* (1974) – Fadern
* *[[Bør Børson Jr. (film fra 1974)|Bør Børson Jr.]]* (1974) – Bærtil
* *[[Fleksnes]]* (1972) – Fadern (1972–1976) (TV-serie)
* *[[Rødblått paradis]]* (1971)
* *[[Svendsen går videre]]* (1949)
* *[[Sankt Hans fest (film)|Sankt Hans fest]]* (1947) – Simon Taskeland
* *[[Englandsfarere]]* (1946) – Femtemann

## Referanser


## Eksterne lenker
*
Tistedalsfoss kraftverk

**Tistedalsfoss kraftverk** er et vannkraftverk ved Tistedalen i Halden kommune i Østfold fylke.

Kraftverket utnytter et fall på 66 meter i Tistedalsfossen fra Femsjøen.

Kraftverket har en maksimal kapasitet på 22 MW fra to vertikale francisturbiner. Middels årsproduksjon er 95 GWh.

Kraftverket eies av Akershus Energi og ble kjøpt fra Norske Skog i 2002.

## Historikk
Tidligere lå mange sagbruk langs elva Tista.  I 1908 ble Tistedalsfoss I kraftverk tatt i bruk med rørgate fra Femsjøen.

I 1955 ble en ny kraftstasjon bygget 115 meter inne i fjellet med vann i tunnel fra Femsjøen.

Stasjonen ble utvidet til to aggregater i 1976.

## Referanser


## Kilder
* 
* NVE vannkraftdatabase
* Akershus Energi
Drammens Atletklubb 50 år

***Drammens Atletklubb 50 år*** er et jubileumsskrift til Drammens Atletklubbs 50-årsjubileum i 1967. 
Boken er på 56 sider og dokumenterer DAKs historie innen vektløfting, boksing og bryting fra stiftelsen i 1917 til 1967. I tillegg nevnes DAKs Aldermannsliga, damegruppa, banneret, merkesmenn og æresmedlemmer. Boka har et eget kapittel som tar for seg noen av de hedrede medlemmene og et annet kapittel beskriver klubbens styre og stell gjennom 50 år med navn på formenn og liste over klubbens administrasjon. Sist i boka listes alle hedrede medlemmer opp samt alle pokaler og trofeer vunnet av DAK. Boken er rikt illustrert med sort-hvittbilder av enkeltpersoner og grupper av personer.
Irish Coast Guard

**Irish Coast Guard** (irsk: **Garda Cósta na hÉireann**) er den irske kystvakten, underlagt transportdepartementet. Kystvakten har ansvar for:

*søk og redning
*forurensnings- og bergingsrepons i det marine miljø
*marine kommunikasjonsnettverk
*marin trygghetsbevissthet

## Bilder

Sikorsky S92A (EI-ICG) - Irish Coast Guard (Rescue 115).jpg
Irish CG.JPG
EI-ICR, Sikorsky S92, Irish Coast Guard, Callsign "RESCUE 115".jpg
Howth Coastguard - panoramio.jpg
Irish Coast Guard Land Rover Discovery in National Services Day.jpg
Irish Coast Guard Incident Command unit 09D6162 Renault - Flickr - D464-Darren Hall.jpg


## Eksterne lenker
*
Tesaurus

En **tesaurus** er innen dokumentasjonsvitenskapen et kontrollert vokabular der medlemmene står i visse relasjoner til hverandre. 

Ordene kan for eksempel være synonymer, antonymer eller hypo- eller hyperonymer, det vil si ha samme, motsatt, under- eller overordnet betydning. De kan også være settet av alle termene i et visst fagområde, settet av alle ordene i en viss tekst (for eksempel Bibelen).

Ordet er lånt inn i norsk via latin, og kommer fra gresk der det betyr «skatt» eller «skattkammer».

## Eksterne lenker
; Lenker til norske tesari
* Nasjonalbiblioteket Klassifikasjons- og indekseringsressurser

;Eksempler på tesauruser
* «Getty Thesaurus of Geographic Names» om kunst og kultur ''(på engelsk)''
* «UNESCO Thesaurus» om kultur, vitenskap og undervisning ''(på engelsk/fransk/russisk/spansk)''
* «INFODATA Thesaurus» om informasjonsvitenskap ''(på tysk)'' 
* EUROVOC tesaurus om EU-dokumenter ''(på 23 språk)''
* Europeisk tesaurus om politikk og internasjonale forbindelser ''(på syv-åtte språk)''
* ''«Roget's thesaurus of English words & phrases»'' (på 11 språk).
* «GEMET miljøtesaurus» ''(på 27 språk inkludert norsk)''
* «Norsk miljøtesaurus»
* «Synonymordboken» ''(på 8 språk inkludert norsk)'' 
* «Synonymet.no» ''(Synonymordbok der brukere selv kan bidra)'' 
* Ordnøkkelen.Riksantikvarens tesaurus for kulturminnevern
* Humord. En norsk tesaurus for humaniora og samfunnsvitenskap

## Litteratur
* *Guidelines for the construction, format, and management of monolingual thesauri* (ANSI/NISO Z39.19-2003) https://web.archive.org/web/20051104221555/http://www.niso.org/standards/resources/Z39-19.pdf (arkivert https://web.archive.org/web/20071027212930/http://www.niso.org/standards/resources/Z39-19.html)
* *The Thesaurus: Review, Renaissance, and Revision*. Haworth, 2004 ISBN 0-7890-1978-7 / ISBN 0-7890-1979-5 (utg. 3/4, årg. 37, 2004 av  *Cataloging & Classification Quarterly*)
* Gernot Wersig: *Thesaurus-Leitfaden: eine Einführung in das Thesaurus-Prinzip in Theorie und Praxis*. 2. erg. Aufl., Saur, 1985, ISBN 3-598-21252-6
* Leonard Will: *Publications on thesaurus construction and use*. https://web.archive.org/web/20061001010132/http://www.willpower.demon.co.uk/thesbibl.htm
Thea Stabell

**Thea Stabell** (født 1939) er en norsk skuespiller, regissør og pedagog med erfar­ing fra teater, fjernsyn og film.

## Biografi
Hun ble født Dorothea Jessie Stabell. Stabell ble uteksaminert fra Statens teaterhøgskole i 1964 og debuterte i Peder Cappelens stykke *Dikter i ulvepels* på Oslo Nye Teater samme år. Hun var tilsatt ved Oslo Nye fra 1964 til 1967 og ved Trøndelag Teater fra 1967 til 1970. Hennes ektefelle Erik Pierstorff var sjef ved samme teater. Etter 1970 har hun virket som skuespiller og instruktør på en rekke norske scener. Fra 1992 til 1994 var hun kunstnerisk leder på Torshovteatret og fra 1970 til 2009 var hun pedagog ved Statens teaterhøgskole i skuespillerfag og stemmebruk. Hun har sittet i flere utvalg og råd, blant annet fire år i Norsk Kassettavgiftsfond (Fond for lyd og bilde), åtte år i Scenekunstutvalget til Norsk kulturråd og ti år i styret til Norsk Sceneinstruktørforening.

I 2006 ble hun landets første professor i skuespillerfag ved Kunsthøgskolen i Oslo.

Som regissør har hun satt opp samtidsdrama som for eksempel *Trollspill* av Peder Cappelen, *Vegen til Mekka* av Athol Fugard, *Autumn and winter* av Lars Norén, *Petra v Kants bitre tårer* av Reiner Werner Fassbinder og *[[Det spanske stykke]]* av Yasmina Reza. Klassisk drama som *[[Lille Eyolf]]* og *[[Et dukkehjem]]* av Henrik Ibsen, *[[Tre søstre]]* av Anton Tsjekhov. Greske tragedier som *[[Medeia (skuespill)|Medea]]* og *[[Ifigeneia i taurernes land|Ifigenia]]* av Evripides og *[[Antigone (skuespill)|Antigone]]* av Sofokles. Hun har virket som instruktør og pedagog i Burkina Faso, ved teateret CITO hvor hun iscenesatte *Les co-épouses* av Fatima Gallaire, *Un énnemi du peuple* av Henrik Ibsen og *[[Det gode mennesket i Sezuan|La bonne personne de Sezuan]]* av *[[Bertolt Brecht]]* på fransk*.*

Som teaterskuespiller spilte hun blant annet Anne Frank i *[[Anne Franks dagbok]]*, Julie i *[[Romeo og Julie]]*, Antigone og Estelle i Jean-Paul Sartres *For lukkede dører*. Hun hadde sin siste sceneopptreden i 2019 i soloforestillingen *Ingenting er ingenting* (hovedrolle og regi).

Stabell har vunnet flere priser og ble i 2009 utnevnt til ridder av 1. klasse av St. Olavs Orden.

Stabell var gift med Erik Pierstorff frem til 1978. Hun giftet seg på nytt noen år senere.

## Filmografi og TV-opptredener

## Referanser


## Eksterne lenker
*
Underhuset (Sør-Irland)

**Underhuset** (**House of Commons**) i Sør-Irland var det nedre kammeret i parlamentet som ble opprettet for de sørlige 26 grevskapene i Irland gjennom *[[Government of Ireland Act 1920]]*. Et tilsvarende parlament ble opprettet i Nord-Irland. 

Valget til underhuset ble holdt i 1921. Samtlige 128 representanter stilte uten motkandidater, og det ble derfor ikke holdt noen avstemning. Sinn Féin vant 124 av setene, mens unionister vant de resterende fire. Disse fire ble valgt ved Dublin University. 

Ettersom Sinn Féin boikottet parlamentet, regnet de valget som et valg til Dáil Éireann, og de 124 representantene i sør samt Sinn Féins representanter i Nord-Irlands underhus trådte sammen som det andre Dáil. 

I juni 1921 ble underhuset og senatet formelt samlet i Royal College of Science, nå Government Buildings, i Dublin. Irlands stattholder, vicomte Fitzalan of Derwent, hadde som kongens representant ansvar for åpningen av parlamentet. Dette møtet var bare en ren formalitet, ettersom bare de fire unionistene deltok. Etter å ha valgt Gerald Fitzgibbon som speaker ble møtet hevet. Senatet var basert på utnevnte representanter, og klarte å møtes tre ganger. 

Noen måneder senere var situasjonen endret. Den anglo-irske traktat ble ratifisert av det britiske parlamentet og Dáil Éireann, men sistnevnte forsamling hadde ingen konstitusjonell rolle i forhold til den britiske konstitusjonen. For at traktaten skulle være formelt riktig ratifisert måtte derfor det sørirske underhuset samles, denne gang i Mansion House. Det ble derfor opprettet en provisorisk regjering med Michael Collins som formann (*de facto* statsminister). Etter å ha valgt regjeringen med de nødvendige fullmakter oppløste parlamentet seg selv. 

Det ble erstattet av en ny forsamling, som alt ettersom hvor man stod politisk var en grunnlovsforsamling, det tredje Dáil eller et provisorisk parlament. Parlamentet hadde en svært spesiell status; Ceann Comhairle, Dáil Éireanns *speaker*, presiderte over det, men samtidig tok det imot beskjeder fra stattholderen, og forholdt seg til to regjeringer, Den irske republikks regjering og Sør-Irlands provisoriske regjering. Det var dermed uenighet om hvorvidt det var etterfølgeren til det andre Dáil eller det sørirske underhuset. Særlig traktatmotstanderne hevdet at forsamlingen ikke hadde noen myndighet. 

Da både Arthur Griffith, republikkens regjeringssjef, og Michael Collins døde i august 1922 tok W.T. Cosgrave over begge embeter. Situasjonen ble dermed noe enklere, ettersom de to regjeringene hadde samme overhode.

Da traktaten trådte i kraft i desember 1922 ble alle tidligere nasjonalforsamlinger og regjeringer oppløst.
Britt Sørensen

:*For skulptøren fra Stokke i Vestfold, se [[Brit Sørensen]].*

**Britt Sørensen** (født 10. juli 1956 i Farsund) er en norsk forfatter. Hun har gitt ut fire bøker – alle romaner. Sørensen debuterte i 1982 med romanen *Album*. Denne, og romanen *Liv* er oversatt til tysk.

Alle Sørensens romaner har kvinnelig hovedperson, og tematiserer oppvekst og samliv i samtid-Norge.

Sørensen arbeider per 2014 i Bergens Tidende som filmkritiker og kulturjournalist.

Hun var en av feministene bak et opprop for en inkluderende feminisme.

## Verker
* *Album*, 1982  
* *Liv*, 1983  
* *Kaleidoskop*, 1989  
* *I Margaretas hus*, 1992

## Referanser


## Eksterne lenker
* Digitaliserte bøker av Britt Sørensen i Nasjonalbiblioteket
Tempel 1

**Tempel 1** er en komet som ble oppdaget av astronomen Ernst Wilhelm Leberecht Tempel i 1867. Avstanden fra jorda til kometen er tre ganger så lang som avstanden fra jorda til sola. Kometens omløpstid er fem og et halvt år, og den har liten overflateaktivitet.

## [[Deep Impact (romsonde)|Deep Impact]]
13. januar 2005 ble romsonden Deep Impact skutt opp av NASA. Reisen til Tempel 1 var på 432 millioner km. En del av romskipet skulle knuses mot kometen og en annen del skulle observere hva som skjedde. Sammenstøtet skjedde 4. juli 2005.

## [[Stardust (romsonde)|Stardust]]
Romsonden Stardust skal etter planen passere Tempel 1 14. februar 2011. Denne ferden gjenbruker Stardust til å besøke kometen Tempel 1 på nytt. Denne undersøkelsen vil gi den første anledningen til å undersøke endringene på en komet etter at den har passert på sitt nærmeste til Solen. Det vil også være første gang en komet blir besøkt to ganger.

Ferden vil også bidra til mer kartlegging av Tempel 1, noe som vil gjøre kometen til den best kartlagte til da. Kartleggingen vil hjelpe med å svare flere spørsmål knyttet til komet-«geologi», spesielt rettet mot områder på Tempel 1, der en på bildene fra Deep Impact har observert materiale som ser flytende eller pulveraktig ut.

## Eksterne lenker
* SpaceFlightNow.com – NASA gives two successful spacecraft new assignments
Edmund FitzAlan-Howard

**Edmund Bernard FitzAlan-Howard**, 1. vicomte FitzAlan of Derwent (1855–1947) var en britisk konservativ politiker og den siste stattholder i Irland. Han var andre sønn av Henry Fitzalan-Howard, 14. hertug av Norfolk og bror av Henry Fitzalan-Howard, 15. hertug av Norfolk.

I 1894 ble han valgt inn i House of Commons for Det konservative parti i Chichester, og han beholdt dette setet til 1921. I 1918 kom han inn i geheimerådet. 

Mens hans nevø Bernard Fitzalan-Howard, 16. hertug av Norfolk, som tiltrådte som hertug i 1917, var mindreårig var han vise-Earl Marshal. 

Den 17. april 1921 ble han utnevnt til stattholder (*Lord Lieutenant*) av Irland, og dagen etter ble han adlet som *vicomte Fitzalan of Derwent*. Han var den første katolikk som hadde en slik posisjon siden Jakob IIs tid. 

Sommeren 1921 begynte forhandlingene om den anglo-irske traktat, som førte til avskaffelsen av stattholderembetet og opprettelsen av et nytt generalguvernørembete. Lord Fitzalan of Derwent hadde dermed bare det irske embetet i halvannet år, inntil traktaten trådte i kraft 6. desember 1922. Han fikk i 1923 ærestittelen *Ranger of the Great Park*, og dermed residensen Cumberland Lodge som han bodde i til sin død.

Lord Fitzalan of Derwent giftet seg i 1879 med lady Mary Bertie, datter av Montagu Bertie, 7. jarl av Abingdon. De fikk sønnen Henry, som etterfulgte ham som vicomte Fitzalan of Derwent. 

Han var ridder av Hosebåndsordenen og medlem av Det kongelige råd.

## Referanser


## Eksterne lenker
* 
*
Irlands stattholder

**Irlands stattholder** (engelsk: *Lord Lieutenant of Ireland*; irsk: *Tiarna Leifteanant na hÉireann*), i middelalderen kjent som *Judiciar* og fram til 1600-tallet som *Lord Deputy*, var monarkens representant på Irland og overhode for den utøvende myndighet der under *[[Lord av Irland|Lordship av Irland]]* (1171&ndash;1541), kongedømmet Irland (1541&ndash;1800) og Det forente kongerike Storbritannia og Irland (1801&ndash;1922). Stattholderen var også i en lang periode kjent som *Irlands visekonge* (irsk: an Leasrí).

Selv i perioden hvor Irland i teorien var et uavhengig kongedømme var stattholderen kun ansvarlig overfor monarken, ikke det irske parlamentet eller folket. 

De tidligste *Lords Deputy* hadde vært irske adelsmenn, men etter hvert ble det en regel med svært få unntak av det skulle være en engelsk eller britisk adelsmann som ble satt i embetet. 

Man har en sikker liste over stattholderne fra 1528, da Piers Butler, 1. jarl av Ossory fikk embetet. Den siste stattholderen var Edmund FitzAlan-Howard, 1. vicomte FitzAlan of Derwent, som gikk av da embetet ble avskaffet ved opprettelsen av Den irske fristaten i 1922, og ble erstattet av en generalguvernør. 

## Referanser


## Litteratur
* Wilson, Rachel (2014 ): «The Vicereines of Ireland and the Transformation of the Dublin Court, c. 1703-1737» i: *The Court Historian*, *xix*' (2), s. 3-28.

## Se også
*Stattholder
Vietnams flagg

**[[Vietnam]]s flagg** er et rødt flagg med en gul stjerne. Flagget ble tatt i bruk som Nord-Vietnams flagg 30. november 1955. Det ble nasjonalflagget til Vietnam etter gjenforeningen med Sør-Vietnam 2. juli 1976.

Den gule, femtakkede stjernen symboliserer de intellektuelle, bøndene, arbeiderne, handelsfolkene og soldatene. Den røde fargen representerer nasjonens blod og revolusjon. 
__TOC__
## Historiske flagg

## Referanser


## Se også
* Vietnams riksvåpen
* Sør-Vietnams flagg
Turkmenistans flagg

**[[Turkmenistan]]s flagg** ble tatt i bruk 24. januar 2001. Det blir ofte beskrevet som verdens mest detaljerte nasjonalflagg.

Det består av et grønt felt med en loddrett rød stripe på venstre side, med fem ulike teppemønstre eller *medaljonger*. Disse representerer Turkmenistans tradisjoner og kultur. Til høyre for stripen med teppemønstrene er det plassert fem hvite stjerner og en hvit halvmåne. Halvmånen står for islam og de fem stjernene representerer landets fem tradisjonelle regioner. Også flaggets grønne farge symboliserer islam. I 1997 ble det besluttet å legge til en krans nederst i stripen med teppemønstre. Kransen er hentet fra FN-emblemet og skal symbolisere Turkmenistans evige nøytralitet.

Etter at landet ble uavhengig fra Sovjetunionen i 1991, tok landet i bruk et flagg som ligner mye på dagens flagg (19. februar 1992). Mønstrene til venstre var imidlertid forskjellige. I 1997 ble de endret igjen, da med tillegg av FN-kransen. Flaggene fra 1992 og 1997 var begge i forholdet 1:2. Dagens versjon er i størrelsesforholdet 2:3, innført 24. januar 2001.

## Sovjetrepublikken Turkmenistans flagg

I tiden Turkmenistan var en del av Sovjetunionen førte landet flagg med sovjet-kommunistisk symbolikk. De første av disse flaggene hadde republikkens akronym påskrevet, den første varianten fra 1937 med latinske bokstaver, versjonen fra 1940 med kyrilliske. I 1953 fikk sovjetrepublikken Turkmenistan nytt flagg, også denne gang rødt, men uten inskripsjon. Flagget var basert på Sovjetunionens røde flagg med hammer, sigd og stjerne i kantonen. I tillegg hadde det to vannrette lyseblå striper gjennom midten av flaggduken. De andre sovjetrepublikkene hadde flagg etter samme modell, med et eget mønster særegent for hver enkelt sovjetrepublikk. 

## Litteratur
**Album des pavillons nationaux et des marques distinctives. National flags and distinctive markings*, Service hydrographique et océanographique de la marine, Brest, 2000
* V. A. Sokolov: *Flagi Rossijskoj Imperii i SSSR v dokumentakh*,  Moskva: MGIU, 2001.
Nytteplanter

**Nytteplanter**, eller **nyttevekster**, er planter med en eller annen bruksverdi. Begrepet skiller slike planter fra rene prydplanter. De kan for eksempel ha næringsverdi for dyr eller mennesker. Andre kan brukes som krydder eller tilskrives legende betydning. I tillegg kan mange planter brukes i forbindelse med håndverk.

## Referanser
Mago kraftverk

**Mago kraftverk** er vannkraftverk i Eidsvoll kommune i Akershus. Det er fire kraftstasjoner som betegnes som Mago A, B, C og D og ligger i Andelva som renner mellom Hurdalsjøen og Vorma. Mago B, som ble satt i drift i 2005, ligger nærmest Hurdalssjøen.

Glommens og Laagens Brukseierforening regulerer vannmengden i elven ved Sagdammen, og Akershus Energi har ytterligere et kraftverk (Bøhnsdalen kraftverk) på elvestrekningen.

Kraftverkene er bygget i perioden 1960 til 2005 og har installert 3 kaplanturbiner og en francisturbin. Maksimal kapasitet er 3,5 MW og midlere årsproduksjon er 23 GWh.

Eier er Hafslund Produksjon AS. Etter restrukturering av Hafslund ASA i 2017 eies Hafslund Produksjon fra 4. august 2017 av E-CO Energi (90 prosent) og Fortum (10 prosent).

## Galleri

Fil:Mago A kraftstasjon.JPG|Mago A
Fil:Mago B kraftverk.JPG|Mago B


## Kilder
*Hafslund 
*NVE
Giovanni Antonio Medrano

**Giovanni Antonio Medrano** (født 1703 på Sciacca, død 1760) var en italiensk arkitekt. Han var en av arkitektene som tegnet det nye San Carlo operahus for Karl III i Napoli i 1737.

## Referanser


## Eksterne lenker
* Trecanni: Biografi
* Fernando Marías, Universidad Autónoma de Madrid, Atrio 10/11 
* Novarchitectura
Ecuadors flagg

**[[Ecuador]]s flagg** består av tre vannrette striper. Den øvre stripen er dobbelt så bred som begge de nedre. Ovenfra og ned danner den gule, blå og røde stripen flaggets bakgrunn. Midt på flagget er kondoren fra Ecuadors riksvåpen avbildet. 

Dagens flagg ble offisielt innført 26. september 1860.

## Kilder
* Flags of the World: Ecuador Besøkt 21. desember 2017
Kari Shetelig Hovland

**Kari Shetelig Hovland** (født 11. april 1916 i Bergen, død 3. juli 2006 på Bømlo) var en norsk frilansjournalist, forfatter og historiker. Hun var datter av Frida Grieg Shetelig og Haakon Shetelig.

## Bibliografi
* *Clemens Petersen og hans forhold til norsk litteratur 1854-84* Hovedoppgave 1942
* *Bømlo Bygdebok bind III. Gards- og ættesoge for Bømlo Sokn* Bergen 1972 
* *Norske seilskuter på islandsfiske* Universitetsforlaget 1980 ISBN 82-00-01995-0
* *Norske islandsfiskere på havet* Universitetsforlaget 1985 ISBN 82-00-07514-1
* *Haakon Shetelig. Arkeologen og mennesket* Alma Mater forlag 1995 ISBN 82-419-0166-6
* *Barndomsminner i Bergen* Kapittel i boken *Vi bodde der, tredve stemmer fra strøkene i Bergen*, Sigma forlag 2002

## Artikler i [[Sunnhordland årbok]]
* *Haakon Sheteligs utgravninger på Bømlo 1901-42*, 1963 (også trykt i tidsskriftet Viking)
* *Fiske på Bømlo i gamle dagar* , 1967
* *Langveisfarende som kom til sunnhordlandsbygdene i 16- og 1700-årene*, 1972
* *Prost Hertzberg beskikker en skoleholder*, 1976
* *Gamle brev forteller*, 1977
* *Tur til byen*, 1982
* *Skole og skolehus på Bømlo før 1930*, 1983
* *Vassløysa og klevask*, 1983
* *Gamle naust og sjøhus på Bømlo*, 1984
* *Zahlahuset i Langevåg på Bømlo*, 1986
* *Eit skifte i Espevær 1779-81*, 1988
* *Losvesenet i Sunnhordland fram til år 1900* 1991
* *Smalasanking*, 1993
* *Litt historie om humrafisket på Bømlo*, 1994
* *Berner Gabrielsen Garvik. Espeværingen som dreiv selfangst*, 1996
* *Då Langevåg på Bømlo fekk elektrisk ljos*, 1996
* *Ei fiskeskøyte i fraktfart*, 1997
* *Då posten kom til Bømlo*, 1999
* *Soga om eit fraktefartøy,* 1999
* *Helsestell i gamle Bømlo kommune*, 2002

## Artikler i [[Edda. Nordisk tidsskrift for litteraturforskning|Edda]]
* *Hvordan islandsk folkekomedie ble til* 1951-52

## Artikler i [[Sjøfartshistorisk årbok]]
* *Firma J.E. Lehmkuhls Islandsforretning*, 1977
* *Makrelldorgefisket 1884-1914*, 1985

## Skuespill
* *Måken og fjøresteinen*, 1987
* *Selkvinnen*, 1988
* *Gullgravere*, 1994

## Mangfoldiggjorte men utrykte dokumenter
* *Utviklingen i Bømlo fra krigen til våre dager* (Øya mot den store verden)
* Oversettelse fra engelsk av dokumenter fra gullgruvetiden på Lykling

## Eksterne lenker
* Kari Shetelig Hovland
* Leidarsteidn 2003 (.pdf 1Mb) (side 5-15)
Béal na mBláth

**Béal na mBláth / Béal na Blá** (anglifisert *Bealnablath / Bealnabla*) er en liten landsby i Cork i Irland. 

Den er mest kjent som stedet hvor Michael Collins ble drept i et bakholdsangrep den 22. august under den irske borgerkrig. Det skjedde rett ved puben The Diamond Bar, tidligere kjent som Long's Pub, nå et historiske sted i Béal na Bláth i distriktet Glannarouge.

## Michael Collins
Den 22. august 1922, under den irske borgerkrigen, ble Michael Collins, formann for den provisoriske regjeringen og øverstkommanderende for den nasjonale hæren, drept i et bakhold i nærheten av Béal na Bláth av IRA-styrker som var motstandere av den anglo-irske traktat mens han reiste i konvoi fra Bandon. Bakholdet ble planlagt i et gårdshus i landsbyen like ved The Diamond Bar.[ Minnemarkeringer holdes den nærmeste søndagen til årsdagen for hans død. Et minnekors står 1 km sør for landsbyen, på stedet for skytingen i distriktet Glannarogue (irsk: *Gleann na Ruaige*), på en lokal vei som var en grusvei da Collins ble skutt. En liten hvit søyle merket med et kors, plassert like til høyre for trinnene, markerer det  stedet hvor han falt.

## Etymologi

Den opprinnelige versjonen av navnet har blitt tilslørt med tidens gang. *Placenames Database of Ireland* gir den offisielle skrivemåten *Béal na Blá* med alternativet *Béal na Bláth*. De to anglifiseringene er *Bealnabla* og *Bealnablath*. Béal betyr «munn/åpning/tilnærming». Betydningen av *blá* i dette stedsnavnet hevdes av akademiske myndigheter å bety variasjonene av «beiteland», «godt land», «grønn» eller «gressplen», mens *bláth* kan bety «blomst» eller «kjernemelk».

Stavemåten Béal na mBláth (som betyr «blomstenes munn») er ofte brukt, men passer ikke med uttalen som ble brukt av de siste irskspråklige i området (som overlevde fram til 1940-tallet), og stemmer heller ikke med historisk rekord. Denne stavemåten av navnet, og den tilhørende oversettelsen, oppsto mest sannsynlig gjennom folkeetymologi blant personer som ikke har irsk som morsmål. En annen foreslått rekonstruksjon av det opprinnelige navnet er Béal Átha na Bláiche, som betyr «munningen av vadestedet til kjernemelken», analogt med et lignende stedsnavn i grevskapet Limerick.

## Referanser


## Eksterne lenker
*
Angelo Carasale

**Angelo Carasale** (død 1742) var en italiensk arkitekt som var ansvarlig for møbleringen av det nye San Carlo-operahus i Napoli i 1737.

Tidligere hadde Carasale redesignet San Carlos forløper, den lille San Bartolomeo-teater, slik at den kunne konverteres til en kirke. Han arbeidet også med det indre i mange Napolianske kirker. Tilsynelatende var Carasale fengslet i fortet Sant'Elmo med beskyldninger om å stukket til side midler ment brukt til San Carlo-teateret. Noen kilder sier at han «døde i vanære».

## Referanser
Bøhnsdalen kraftverk

**Bøhnsdalen kraftverk** er vannkraftverk ved Eidsvoll kommune i Akershus. Kraftstasjonen utnytter et fall på 19 meter i Andelva som renner mellom Hurdalssjøen og Vorma.

Glommens og Laagens Brukseierforening regulerer vannmengden i elven ved Sagdammen, og Hafslund har ytterligere fire mindre kraftverk (Mago kraftverk) på elvestrekningen.

Det er installert en kaplanturbin på 3 MW. Midlere årsproduksjon er 15 GWh.

Eier er Akershus Energi.



## Referanser


## Kilder
* 
* NVE vankraftdatabase
* Akershus Energi
Huset Bourbon

**Huset Bourbon** er en europeisk kongeætt av fransk opprinnelse, en gren av huset Capet. Bourbon-kongene styrte først i Frankrike og Navarra på 1500-tallet. Ved 1700-tallet holdt medlemmer av dynastiet Bourbon tronene også i Spania, Napoli, Sicilia, og Parma. Slektssetet var borgen og byen Bourbon, den første hovedstaden i den historiske provinsen Bourbonnais i sentrale Frankrike. I dag er den kjent som landsbyen Bourbon-l'Archambault i departementet Allier, navngitt etter en tidlig seignneur av Bourbon, Archambaud I (930-990).

Det nåværende huset Bourbon er en gren av huset Capet gjennom Filip III av Frankrikes bror, Robert, greve av Clermont, som giftet seg med Beatrix, en datterdatter til Archambaud eller Arcimbold VII, den siste hertugen av det eldre huset Bourbon. Den bourbonske tittel er flere ganger blitt ført videre gjennom kvinneledd. Den første kongen av Frankrike fra dette hus var Henrik IV av Frankrike (1553–1610) sønn til hertugen av Vendôme og dronning Johanna III av Navarra.

Det franske kongehuset Bourbon ble grunnlagt av Henrik IV av Frankrike. Grener av det franske huset Bourbon har også regjert i Napoli og Sicilia samt i Parma og innehar fortsatt den spanske tronen. En gren av ætten fikk tittelen fyrste av Condé. Den grenen døde ut i 1830. Det eneste statsoverhodet av ætten i dag er Felipe VI av Spania.

## Liste over regenter og pretendenter fra huset Bourbon
### Frankrike
#### [[Liste over Frankrikes monarker|Franske monarker]]
Datoene viser regjeringstid
* Henrik IV, den store (1589–1610)
* Ludvig XIII, den rettferdige (1610–1643)
* Ludvig XIV, solkongen (1643–1715)
* Ludvig XV, den elskede (1715–1774
** Filip II av Orléans (statsminister) (1715–1723)
* Ludvig XVI (1774–1792)

#### Pretendenter til den franske tronen
* Ludvig XVI (1792–1793)
* Ludvig XVII (1793–1795)
* Ludvig XVIII (1795–1814)

#### Franske monarker
* Ludvig XVIII (1814–1824)
* Karl X (1824–1830)
* Ludvig XIX (1830)
* Ludvig Filip (1830–1848)

#### Legitimistenes pretendenter til den franske tronen
* Karl X (1830–1836)
* Ludvig XIX (1836–1844)
* Henrik V (1844–1883)
* Johan III (1883–1887)
* Karl XI (1887–1903)
* Jaime I (1903–1931)
* Karl XII (1931–1936)
* Alfonse I (1936–1941)
* Henrik VI (1941–1975)
* Alfonso, hertug av Anjou og Cádiz (1975–1989)
* Louis Alphonse, hertug av Anjou (1989–nåværende)

#### Orléanistenes og unionistenes pretendenter til den franske tronen
* Ludvig Filip II/ Filip VII (1883–1894)
* Filip VIII (1894–1926)
* Johan III (1926–1940)
* Henrik av Paris (1940–1999)
* Henrik VII (1999–2019)
* Johan IV (2019–nåværende)

## Referanser
Funnefoss kraftverk

**Funnefoss kraftverk** er et vannkraftverk ved Funnefoss på Oppåkermoen i Nes kommune i Akershus.

Kraftstasjonen utnytter et fall på 11 meter i Glomma og er et elvekraftverk.

Demningen regulerer vannstanden i Glomma til Kongsvinger kraftverk og i Storsjøen i Odalen.
En sluse i demningen vil kunne gi forbindelse for småbåter nesten fra Kongsvinger og fra Storsjøen i Nord-Odal til Mjøsa og Fåberg ved Lillehammer.

Det er installert to rørturbiner på totalt 40 MW. Midlere årsproduksjon er på 205 GWh.

Eier er Akershus Energi gjennom Glomma Kraftproduksjon AS.

Det første kraftverket i Funnefossen ble startet i 1921. Det hadde to aggregater på tilsammen 680&nbsp;kW, og leverte strøm til Sør-Odal og Nord-Odal i 20 år.

## Referanser


## Kilder
* 
* NVE vannkraftdatabase
* Akershus Energi
Bingsfoss kraftverk

**Bingsfoss kraftverk** er vannkraftverk i Bingsfossen i Sørum kommune like utenfor Sørumsand sentrum i Akershus.

Kraftstasjonen utnytter et fall på 4 - 6 meter i Glomma og er et elvekraftverk. Det ligger ca. 5 kilometer lengre nede i Glomma enn Rånåsfoss kraftstasjon.

Det er installert 3 rørturbiner (horisontal kaplanturbin). Maksimal kapasitet er 33 MW og midlere årsproduksjon er 170 GWh.

Eier er Akershus Energi gjennom Glomma Kraftproduksjon AS.

## Referanser


## Kilder
* 
* NVE vannkraftdatabase
* Akershus Energi